Сяргей Карповіч

**Сяргей Карповіч** ( 29 сакавіка 1994 году, Пятрышкі, Беларусь) — беларускі футбаліст, абаронца менскага «Дынама» (у арэндзе зь віцебскага МЛ) і нацыянальнай зборнай Беларусі. У 2023 і 2024 гадах прызнаваўся найлепшым абаронцам Найвышэйшай лігі.

## Кар’ера
### Клюбная
Выхаванец СДЮШАР менскага «Дынама», з 2010 году пачаў гуляць за дубль менчукоў. Сэзон 2013 году павёў у арэндзе ў клюбе «Бяроза-2010», дзе трывала гуляў у аснове, дамапог клюбу заняць выніковае 5-е месца ў Першай лізе. Па заканчэньні сэзону ў сьнежні 2013 году вярнуўся ў «Дынама».

Сэзон 2014 году пачаў у дублі «Дынама». 4 траўня 2014 году дэбютаваў за «Дынама» у Найвышэйшай лізе, выйшаўшы на 89-й хвіліне замест Андрэя Залескага ў матчы супраць «Белшыны» (4:1). Пазьней стаў трывала зьяўляцца ў стартавым складзе менскага клюбу на пазыцыі правага абаронцы, здолеўшы выцесьніць з складу Залескага. Падчас групавога раўнду Лігі Эўропы сэзону 2014—2015 гадоў малады абаронца правёў 4 матчы за клюб.

Пасьля сыходу з клюбу галоўнага трэнэра Ўладзімера Жураўля і пачаткам працы новага спэцыяліста Душана Угрына, Сяргей ня страціў сваё месца ў асноўным складзе, выйшаўшы ў дэбютным матчы сэзону 2015 году супраць гарадзенскага «Нёману». У ліпені 2015 году быў аддадзены ў арэнду наваполацкаму «Нафтану» да канца сэзону. У сакавіку 2016 году аддадзены ў арэнду клюбу «Менск», у ліпені 2016 году вярнуўся ў менскае «Дынама». У сакавіку 2017 году быў аддадзены ў арэнду клюбу «Гарадзея» да канца сэзону. У ліпені 2017 году вярнуўся ў «Дынама» з арэнды. У сьнежні 2017 году перайшоў у «Тарпэда-БелАЗ», зь якім падпісаў кантракт на два гады. У студзені 2019 году падпісаў кантракт з клюбам «Іслач». У складзе новай каманды хутка замацаваўся на пазыцыі асноўнага правага абаронцы. У лістападзе 2019 году падоўжыў кантракт з клюбам. Заставаўся гульцом стартавага складу ў сэзоне 2020 году, згуляўшы ўсе 30 матчаў у чэмпіянаце Беларусі.

У студзені 2021 году накіраваўся на прагляд у расейскі клюб «Тамбоў», аднак пераход не адбыўся. У лютым 2021 году пакінуў «Іслач» і неўзабаве далучыўся да казаскага «Кайсару», зь якім у сакавіку падпісаў кантракт. Пакінуў «Кайсар» паводле пагадненьня бакоў у ліпені 2021 году і неўзабаве стаў гульцом калінінградзкай «Балтыкі». Пакінуў расейцаў паводле заканчэньня кантракту ў чэрвені 2022 году.

У ліпені 2022 году склаў угоду з гарадзенскім «Нёманам». Замацаваўся ў першай адзінаццатцы каманды. У пачатку 2023 году не прымаў удзел у таварыскім матчах каманды, а ў лютым падоўжыў кантракт з гарадзенцамі. Паводле вынікаў сэзону 2023 году дапамог камандзе здабыць срэбныя мэдалі чэмпіянату Беларусі, а сам быў прызнаны найлепшым абаронцам чэмпіянату. У студзені 2024 году падпісаў новае пагадненьне зь «Нёманам». Гулец выдатна згуляў і наступны сэзон, зноў дапамогшы здабыць срэбныя мэдалі чэмпіянату. Як і годам раней Карповіч быў прызнаны найлепшым абаронцам лігі. У сьнежні 2024 году далучыўся да ўзбэцкага клюбу «Наўбахор», які быў бронзавым прызэрам мясцовага першынства. Улетку 2025 году склаў працоўную ўгоду на тры з паловай гады зь віцебскім МЛ. Перад пачаткам сэзону 2026 году сышоў у арэнду ў сталічнае «Дынама».

## Міжнародная
У 2010—2012 гадах гуляў за юнацкія зборныя Беларусі. Улетку 2013 году выступаў за малодшую моладзевую зборную Беларусі (да 20 гадоў). 25 студзеня 2014 году дэбютаваў у зборнай да 21 году ў матчы супраць зборнай Казахстану на Кубку Садружнасьці. Хутка замацаваўся ў моладзевай зборнай як асноўны правы абаронца.

23 лютага 2020 году дэбютаваў за нацыянальную зборную Беларусі ў таварыскім матчы супраць зборнай Узбэкістану (1:0), выйшаўшы на замену ў канцы сустрэчы.

## Дасягненьні
«**Дынама**»:
* Срэбраны прызэр чэмпіянату Беларусі: 2014

«**Нёман**»:
* Срэбраны прызэр чэмпіянату Беларусі: 2023, 2024
* Уладальнік Кубка Беларусі: 2024
* У сьпісе 22 найлепшых футбалістаў чэмпіянату Беларусі: 2023

**МЛ**:
* Чэмпіён Беларусі: 2025

## Статыстыка

## Крыніцы

## Вонкавыя спасылкі
* Профіль на сайце менскага «Дынама»
* Статыстыка «ПБ-Инфо»

Катэгорыя:Беларускія футбалісты